en en en ml ml ml ml en en en en en en en en en en en en en en ro en en en en en en en en en ml ml en en ml en ml ml ml ml ml ml ml ml ml ml ml ml ml ml ml ml en en ml en ml ml ml ml ml ml ml ml ml ml ml ml ml ml ml ml ml ml ml ml ml ml en en ml en ml ml ml ml ml ml ml ml ml ml ml ml ml ml ml ml ml ml ml ml ml ml ml en en ml en ml en ml ml ml ml ml ml ml ml ml ml ml ml ml ml ml ml en en ml en en fr ml ml ml ml en en en en en en en cs en en en fr en ml en
ഉട്ടോപ്യയിലേക്ക് സ്വാഗതം. ഈ പദം ആദ്യമായി കേള്‍ക്കുന്നത് ഏതോ ചാനല്‍ ചര്‍ച്ചയില്‍ ഒരു കോണ്‍ഗ്രസ്‌ നേതാവ് ഒരു ഇടതുപക്ഷ ചിന്തകനോട് " ഇതെല്ലാം വെറും ഉട്ടോപ്യ ആണ്" എന്ന് പറയുമ്പോളാണ്. അന്നുമുതല്‍ അന്വേഷിച്ചു ഉട്ടോപ്യയെ കണ്ടെത്താന്‍. ഒടുവില്‍ കണ്ടത്തിയപ്പോള്‍ മനസിലായി അദ്ദേഹം ഉദ്ദേശിച്ചത് "ഇത്തരം നല്ല കാര്യങ്ങള്‍ ഒന്നും ഇവിടെ നടക്കില്ല" എന്നാണ് എന്ന്. നല്ല എന്ത് കാര്യമാവട്ടെ, പരിസര ശുചിത്വമോ മതേതരത്വമോ വര്‍ണരാഹിത്യമോ സാമൂഹ്യനീതിയോ അക്രമരാഹിത്യമോ എന്തുമാക്കട്ടെ, അതെല്ലാം "ഐഡിയല്‍" ആണെന്നും "ഉട്ടോപ്യയില്‍" മാത്രമേ നടക്കൂ എന്നുംപറഞ്ഞു  തള്ളികളയുന്നു നമ്മള്‍. ഐഡിയലായോന്ന് നിലനില്‍ക്കുന്നില്ല എന്ന് സയന്‍സ് നെ കൂട്ടുപിടിച്ച് സമര്‍ത്ഥിക്കുന്നു അവര്‍. എങ്കില്‍ ഞങ്ങളില്‍ ചിലര്‍ക്ക് ആ ഉട്ടോപ്യ മതി.  കാരണം സയന്‍സ് പോലും പഠനങ്ങള്‍ നടത്തുന്നത് ഈ ഐഡിയലുകള്‍ക്ക് മുകളിലാണ്. എല്ലാത്തിനെയും ഈ ഐഡിയലിലേക്ക് അടുപ്പിക്കനാണ് അവര്‍ ശ്രമിക്കുന്നത് എന്നിരിക്കെ എന്തുകൊണ്ട് നമ്മള്‍ക്കും അതാവര്‍ത്തിച്ചുകൂടാ? നല്ല ചിന്തകളെ പരിഹസിക്കുകയും മോശം പ്രവര്‍ത്തികളെ ന്യയീകരിക്കുകയും ചെയ്യുന്നു. അതിനെക്കാള്‍ നല്ലതല്ലേ, മോശം കാര്യങ്ങള്‍ ചെയ്യാതിരിക്കുന്നതോടൊപ്പം നല്ലകാര്യങ്ങള്‍ സ്വപ്നം കാണുകയെങ്കിലും ചെയുന്നത്?
നന്മകള്‍ ചിന്തിക്കുന്ന ഒരാളുടെ പ്രവൃത്തിയിലെ തിന്മകള്‍, തിന്മകള്‍ ചിന്തിക്കുന്ന ഒരാളുടെ പ്രവൃത്തിയിലെ നന്മകളെക്കാള്‍ തീരെ നിരുപദ്രവകാരിയായിരിക്കും(നേരെ തിരിച്ചും). എങ്ങില്‍പിന്നെ നമുക്ക് ഉട്ടോപ്യയെ സ്വപ്നംകണ്ട് തുടങ്ങിക്കൂടെ?
ഇത് ഉട്ടോപ്യക്കാരുടെ ദേശീയഗാനം എന്നോ മറ്റോ വിളിക്കാം. (ഇവിടെ ദേശീയ ഗാനത്തെ അപമാനിച്ചതിന് ശിക്ഷ ഒന്നും ഇല്ല കേട്ടോ. ഇവിടെ വ്രണപ്പെടുന്ന വികാരങ്ങള്‍ ഒന്നുംതന്നെ ഇല്ല )
It's easy if you try
Imagine all the people living for today
It isn't hard to do
Nothing to kill or die for
Imagine all the people living life in peace
I'm a dreamer, but I'm not the only one
I hope some day you'll join us
And the world will be as one
I wonder if you can
No need for greed or hunger
Imagine all the people sharing all the world
I'm a dreamer, but I'm not the only one
I hope some day you'll join us
And the world will live as one
ഞാന്‍ ഉട്ടോപ്യയിലേക്ക് യാത്ര തിരിക്കുകയാണ്.....ഞാന്‍ ഒറ്റക്കല്ല.........നാളെ നിങ്ങളും ഞങ്ങളോട് കൂടെ ചേര്‍ന്നാല്‍.....നമ്മുക്ക് വളരെ വേഗം ഉട്ടോപ്യയില്‍ എത്താം.
(ഈ ലേബലിനു ചുവടെ സാപ്പിയന്‍റെ ഉട്ടോപ്യന്‍ സ്വപ്നങ്ങളും യാത്രാ വിവരണങ്ങളും പ്രതീക്ഷിക്കാം. )
Posted by Vipin Balachandran at 08:47 No comments:
Email ThisBlogThis!Share to TwitterShare to FacebookShare to Pinterest
Wednesday, 5 June 2013
ഇത് ഒരു അക്കാദമിക് ചോദ്യം ഒന്നും അല്ല. ആര്‍ക്കും സ്വയം ചോദിക്കാം, ഉത്തരം പറയാം.......................... പോവോ, ഇല്ലേ?
എന്‍റെ അഭിപ്രായം ഞാന്‍ പറയാം.
എങ്ങനെ മാറാനാ???... ന്നാലും മ്മള് മാന്തും...ല്ലേ?
വെറുമൊരു സുഖമല്ല. "ഇമ്മിണി ബല്യ സുഗം."
"ഇമ്മിണി ബല്യ* സുഗം" ന്ന് ഞാ വെര്‍ദെ പര്‍ഞ്ഞതല്ല....
പണ്ട് ബെപുര്‍ സുല്‍ത്താന്‍ തെന്നെ ഇമ്മാതിരി എന്തോ പര്‍ഞ്ഞതാണ്.........
"കാണാമറയത്തെ വട്ടച്ചൊറി ചൊറിയണതാണ് ലോകത്തിലേറ്റവും സുഖം ഉള്ള കാര്യം ന്ന്."
അതുപോലെ മറ്റൊരു സുഖചികില്‍സടെ കാര്യം പറയാന്തൊട്ങീതാണ്...
എന്നാല്‍ ഇതൊരു ഔഷദമാണ്.....മലയാളരാജ്യത്ത് യുഗങ്ങളായി ഉപയോഗിച്ച് വരുന്ന ഒരു നാട്ടുമരുന്ന്. മുതിര്‍ന്നവര്‍ പലരും രഹസ്യമായാണ് ഇത് പ്രയോഗിക്കാറുള്ളത് എങ്കിലും സ്കൂള്‍ കുട്ടികളില്‍ ഇതിന്‍റെ** ഉപയോഗം പ്രകടമായി കാണാം.
പ്രത്യേകിച്ചു ഗുണഫലം ഒന്നും ഇല്ലെങ്കിലും രഹസ്യമായി ഉപയോഗിച്ചാല്‍ ദോഷഫലങ്ങള്‍ തീരെ കുറവാണ്താനും.......പിന്നെന്താ.... ഒരു മനസുഖം, അത്രെ ഉള്ളൂ.
ചിലപ്പോളൊക്കെ ഒരു നല്ല ചൊറിശമനിയാണ് ഈ.......- കൊഞ്ഞനംകുത്ത്.
*കടപ്പാട്: വൈക്കം മുഹമ്മദ്‌ ബഷീര്‍..
**ഇത് : സ്കൂള്‍ കുട്ടികള്‍ എന്ന് കേള്‍ക്കുമ്പോളേക്കും ലഹരി പദാര്‍ത്ഥങ്ങള്‍ ആണെന്ന് തെറ്റിധരിക്കണ്ട കേട്ടോ. പാവം കുട്ടികള്‍..  . ഇത് മദ്യവും മയക്കുമരുന്നോന്നും അല്ല. പിന്നെ ലഹരി തീരെ ഇല്ല എന്നും പറയുന്നില്ല.
Posted by Vipin Balachandran at 07:05 No comments:
Email ThisBlogThis!Share to TwitterShare to FacebookShare to Pinterest
Tuesday, 4 June 2013
കൊച്ചി രാജ്യത്തും ഫേസ് ബുക്കിലും  മൂലയിലും എല്ലാം ഇന്ന് ഒറ്റ വിഷയമേ ചര്‍ച്ചയ്ക്കെടുക്കൂ. വിഷയം ലുലുസംബന്ധി ആയിരിക്കണം. എന്ന് പറഞ്ഞാല്‍ വികസന വികസന സംബന്ധി ആയിരികണം എന്ന് ചുരുക്കം. അതുകൊണ്ട് ഞാനും ഈ ചര്‍ച്ചയില്‍ ഒന്ന് ചേരട്ടെ.
ലുലു ഇടപ്പള്ളിയിലും ബോള്‍ഗാട്ടിയിലുമായി  മേടിച്ച സ്ഥലം ക്രമവിരുദ്ധമായി നേടിയെടു‌‍ത്തതാണോ അല്ലയോ എന്ന് ഉള്ളതല്ല ഇവിടെ പ്രതിപാദ്യം. മറിച്ച് അതിന്റെ നേട്ടകോട്ടങ്ങളും ചില നാട്ടു കാഴ്ചകളുമാണ്.
നമ്മുടെ നാടിലെ പ്രകടമായ ഒരു ശുഷ്ക ചിന്താഗതി ഇവിടെയും പ്രകടം ആണ്. നമുക്ക് കണ്ണില്‍ കാണുന്നതെല്ലാം വൈകരികമാണ്.
നമ്മുടെ സ്വന്തമായവ എല്ലാം ശരികളും അല്ലാത്തവ തെറ്റുകളും ആകുന്നു. "എന്‍റെ" എന്ന ഈ ചിന്ത "എന്‍റെ സ്വന്തക്കരനില്‍" തുടങ്ങി നീളുന്ന ഒരു പട്ടികയാണ്. എന്‍റെ ജാതിക്കാരന്‍, എന്‍റെ നാട്ടുകാരന്‍, എന്‍റെ ഭാഷക്കാരന്‍, എന്‍റെ പാര്‍ട്ടിക്കാരന്‍, എന്‍റെ രാജ്യക്കാരന്‍ അങ്ങനെ പോകുന്നു ആ പട്ടിക. ഒന്ന് ഉദാഹരിച്ചാല്‍, ലുലു കൊച്ചിക്കാര്‍ക്കിടയില്‍ മുസ്ലിമിന്‍റെയും കേരളത്തില്‍ കൊച്ചിക്കാരന്‍റെയും ഇന്ത്യക്കാര്‍ക്കിടയില്‍ മലയാളിയുടെയും വിദേശികള്‍ക്കിടയില്‍ ഇന്ത്യക്കാരന്‍റെയും അഭിമാനം ആണ്. ലുലുവിന്‍റെ സ്ഥാനത്ത് ശോഭയോ ആലുകാസൊ ആയാലും പട്ടിക അങ്ങനെ പോകും.
ഇതില്‍ ചൂഷകന്‍റെ ജാതിയോ മതമോ ഭാഷയോ ഏതായാലും മൂലധനം ചൂഷണം ചെയ്യുന്നത് "അഭിമാനികളായ" ചൂഷിതനെ ആണ്. അവന്‍ ആ ചൂഷകനില്‍ അഭിമാനം കൊള്ളുന്നു. താന്‍ ദിനം ദിനം വിയര്‍പ്പൂറ്റി വീര്‍പ്പിച്ച തമ്പ്രാന്‍റെ മടിക്കുത്തില്‍ നിന്ന് എച്ചില്‍ കഷ്ണം കൈപ്പറ്റുമ്പോളും തമ്പ്രാനെകുറിച്ച് ഓര്‍ത്ത് മനസിലൂറുന്ന അതേ അഭിമാനം. തങ്ങളില്‍ നിന്ന് കൊള്ളയടിച്ച സ്വത്തുവഹകള്‍ അനന്തപുരിയിലെ തമ്പ്രാന്‍ തന്നെ ഭോജിച്ചാല്‍ മതി എന്ന് നിരീകുന്നവര്‍ നമ്മളില്‍ ചെറുതല്ല. വൈകരികതയിലും വിധേയത്തത്തിലും കേട്ടിപ്പോക്കിയതാണ് ഇന്ത്യന്‍ രാഷ്ട്രീയം (രാഷ്ടീയം എന്നത് ഇവിടെ ചേരാത്ത പദപ്രയോഗമാണ്). അതിന്‍റെ അവകാശികളായ കോണ്‍ഗ്രസിനും അണികള്‍ക്കും അതുകൊണ്ട് തമ്പ്രാനോട് വിധേയനാകാതെ തരമില്ല. ബി ജെ പിയുടെയും ലീഗ് ന്‍റെയും കാര്യം ഇവിടെ പരാമര്‍ശിക്കേണ്ടല്ലോ. പിന്നെ വ്യത്യാസം ഇടതു പാര്‍ട്ടികള്‍ക്കാണ്. പക്ഷെ, അവര്‍ സാമ്പ്രദായിക കുത്തകകളെ മാത്രമേ എതിര്‍ക്കു. ഭൂപരിഷ്കരണ വിപ്ലവത്തിന് ശേഷം വന്നവരാരും കുതകകളല്ല. പിന്നെ മാറിയ വികസന കഴ്ച്ചപാടിനിടയില്‍ അവര്‍ക്കും മാറാതെ പിടിച്ചുനില്‍ക്കുകയും അസാധ്യം(?).
അതുകൊണ്ട് കോവളം കൊട്ടാരം പിള്ള മുതലാളിക്ക് കൊടുക്കാന്‍ ആര്‍ക്കുമില്ല എതിര്‍പ്പ്. ബി ജെ പി ക്കോ ലീഗിനോ കോണ്‍ഗ്രസ്‌നോ എന്തിനു ഇടതുപാര്‍ടികള്‍ക്കോ സിണ്ടിക്കേറ്റ് പത്രങ്ങള്‍ക്കോ ഇല്ല വിയോജിപ്പ്. ചില അച്ചുതന്മാരോ സുധീരന്മാരോ അപവാദമായെക്കാമെങ്കിലും.
ബോള്‍ഗാട്ടിയിലെ സ്ഥലം ഇന്നല്ലെങ്ങില്‍ നാളെ ലുലു അല്ലെങ്ങില്‍ ശോഭ അല്ലേല്‍ റിലയന്‍സ് അല്ലെങ്ങില്‍ മറ്റാരെങ്കിലുമോ കൈക്കലാക്കും; വികസനത്തിന്റെ പേരും പറഞ്ഞ്. പാര്‍ശ്വവല്‍കരിക്കപ്പെട്ട പാവങ്ങള്‍ക്ക് കുടില്‍ കേട്ടാനാകില്ല എന്നുറപ്പ്. കാരണം അത് അഭിമാന സ്തംഭാമായി ഉയര്‍ന്നു നില്‍ക്കില്ലല്ലോ. മറിച്ച് അപമാനമായി നിലകൊള്ളുകയും ചെയ്യും.
കൊച്ചി ലുലുവിന് ശേഷവും മുന്‍പും എന്ന രീതിയിലാണ്‌ ഇന്ന് ചര്‍ച്ചകള്‍ നടകുന്നത്. എന്തോ ഒരു വികസനം ഇവര്‍ ഇവിടെ കൊണ്ടുവന്നു എന്നാണ് നമ്മള്‍ ധരിക്കുന്നത്. ഈ കോലാഹലങ്ങളും ലുലുവിലെ തിരക്കും കണ്ടാല്‍ ലുലു വലുന്നതിനു മുന്‍പ് കൊച്ചിക്കാര്‍ എങ്ങനെ ആണ് ജീവിച്ചിരുന്നത് എന്ന് സംശയം തോന്നും. തിന്നിരുന്നതും,  കുടിച്ചിരുന്നതും, കുളിച്ചിരുന്നതും, ആനന്ദിച്ചിരുന്നതും എല്ലാം എങ്ങനയിരുന്നു?
എന്താണ് കൊച്ചിക്ക്‌ ഉണ്ടായ മാറ്റം? പതിയുടെ വയറു നിറയുന്നത് കണ്ട് കണ്‍നിറഞ്ഞു ഏമ്പക്കം വിടുന്ന പതിവ്രതയെപ്പോലെ ഏമ്പക്കം വിടാം എന്നല്ലാതെ പ്രത്യേകിച്ച് ഒന്നുംതന്നെ ഇല്ല ഒരു നല്ലവാക്ക് പറയാന്‍. ഇന്ന് ലുലുവില്‍ പോയി മണിക്കൂറുകളോളം തിക്കിയും തിരക്കിയും വരിനിന്നു സാദനങ്ങള്‍ വാങ്ങിക്കുന്നവരാരുംതന്നെ ഇത്രയും കാലം പട്ടിണി കിടന്നവരല്ല; മുണ്ടുമുറുക്കി നടന്നവരും അല്ല. അതായതു, അവരെല്ലാംതന്നെ മറ്റെവിടെയോ പോയി ഇവയെല്ലാം സാധിച്ചിരുന്നു. "ആയിരങ്ങള്‍ക്ക് തൊഴില്‍" എന്ന് പറഞ്ഞു വരുന്ന ഇത്തരക്കാര്‍ ഉത്പാദനാത്മകമായ ഒന്നുംതന്നെ ചെയ്യുന്നില്ല. മറിച്ച് കച്ചവടം മാത്രമാണ് ചെയ്യുന്നത്. ഉത്പന്നങ്ങള്‍ മാത്രമല്ല പുതുതായി ഒരു തൊഴിലും ഉത്പാദിപ്പിക്കപ്പെടുന്നില്ല. എന്ന് മാത്രമല്ല, തൊഴില്‍ നഷ്ടം അതിന്‍റെ ഉപോത്പന്നം ആണുതാനും. കൊച്ചിയില്‍ ഇതിനുമുന്‍പ് ആളുകള്‍ സദനങ്ങള്‍ വാങ്ങിയിരുന്ന കടകളിലും നൂറുകണക്കിനു ആളുകള്‍ ജോലി ചെയിതിരുന്നു. അവര്‍ക്ക് പലര്‍ക്കും വഴിയെ ജോലി നഷ്ടപ്പെടും. അതില്‍കൂടുതല്‍ തൊഴിലൊന്നും ലുലുവില്‍ സൃഷ്ടിക്കപ്പെടുകയില്ല. കൂടാതെ, മുതലാളിയാണോ തൊഴിലാളിയാണോ എന്നുപോലും വേര്‍തിരിച്ചറിയാന്‍ പറ്റാത്ത രീതിയില്‍ കാഷ് കൌണ്ടറില്‍ ഇരിക്കുന്ന "മനുഷ്യത്വം ഇല്ലാത്ത"(പിണറായിയുടെ ഭാഷയില്‍ പറഞ്ഞാല്‍) വ്യവസായികള്‍ ഉണ്ട്. ഇങ്ങനെ ആയിരം വ്യവസായികളുടെ വയറു നിറച്ചിരുന്ന പണം ഒരൊറ്റ " മനുഷ്യത്വം ഉള്ള" മുതലാളിയില്‍ എത്തിച്ചേരുമെന്നും അതുവഴി അവരുടെ മനുഷ്യത്വം പലരുടെയും പോക്കറ്റിലെക്ക് ഒഴുകും എന്നും നമ്മള്‍ മനസിലാക്കേണ്ടതുണ്ട്. ഇത്തരത്തിലുള്ള ബിഗ്‌ ബസാര്‍ റിലയന്‍സ് സൃഖലകളെ എതിര്‍ത്തിരുന്നവര്‍ പോലും നാടുകാരന്‍ എന്ന പട്ടം കെട്ടിച്ച് ഈ അനീതിക്ക് കൂട്ടുനില്‍ക്കുന്നു.
തൃശ്ശൂരില്‍ ശോഭാ സിറ്റി വന്നത് തൃശ്ശൂരിലെ തെരുവളില്‍ അന്തിയുറങ്ങുന്നവര്‍ക്ക് തലചായ്ക്കാനല്ല. എങ്കില്‍ തെരുവുജീവിതങ്ങള്‍ ഇല്ലാത്ത തൃശ്ശൂരിനു ശോഭ ഒരു വികസന മുദ്രതന്നെയാണ്. കോടികള്‍ മുടക്കാന്‍ ശേഷിയുള്ള, ഒന്നും രണ്ടും വീടുകള്‍ സ്വന്തമായുള്ള, പലര്‍ക്കും സ്വത്തു വര്‍ധിപ്പിക്കനോ അവധിക്കാലം ആഘോഷിക്കാനോ ആണ് ആ വയലുകള്‍ നികത്തപ്പെട്ടത്‌.
ലോകത്ത് ഏറ്റവും ഉയരം കൂടിയ കെട്ടിടങ്ങള്‍ ഉള്ള നാടല്ല ഏറ്റവും വികസിച്ചത്. മറിച്ച് അവിടുത്തെ ജീവിത നിലവാരവും ജോലി സാഹചര്യങ്ങളും സുചിത്വവും ആരോഗ്യവും വിദ്യാഭാസവും സാമൂഹിക-സാമ്പത്തിക ഭദ്രതയും വ്യക്തി- അഭിപ്രായ സ്വാതന്ത്ര്യങ്ങളും സ്വാതന്ത്രങ്ങളും മറ്റുമാണ്. ഇതിലെ പല മേഖലകളിലും ഉള്ള ശക്തിയാണ് കേരളത്തെ ഇന്നും വികസനം എന്ന് പറഞ്ഞു കണ്ണുംപൂട്ടി ഓടുന്ന മറ്റു പല സംസ്ഥാനങ്ങളേക്കാള്‍ മുന്നില്‍ നിര്‍ത്തുന്നത്. എന്നാല്‍ ഈ മേഖലകളില്‍ പിന്നോക്കം നില്‍ക്കുന്നവയെ മുന്നോട്ടു നയിക്കാനോ പിന്നാക്കം പോകുന്നവയെ മുനില്‍ നിലനിര്‍ത്താനോ ശ്രമം ഉണ്ടാകുന്നില്ല എന്നതാണ് സത്യം.
(ചെറുതായൊന്നു ഉദാഹരിച്ചാല്‍: യഥാര്‍ത്ഥത്തില്‍ വികസിച്ച എല്ലാ രാജ്യങ്ങളിലെയും മേല്‍പ്പറഞ്ഞ സാഹചര്യങ്ങള്‍ വളരെ ഉയര്‍ന്നതായിരിക്കും. എന്നാല്‍ ഗള്‍ഫിലെയും ഇന്ത്യയിലെ തന്നെ പല "വികസിത" സംസ്ഥാനങ്ങളിലെയും തൊഴില്‍ സാഹചര്യങ്ങള്‍ ഒന്ന് പരിശോദിച്ചാല്‍ മതി. മൃഗതുല്യമാണ്. ഇത്തരം രാജ്യങ്ങില്‍നിന്നുമാണ് ഈ കോട്ട്ധാരികള്‍ പണമുണ്ടാക്കിയത് എന്നും വേണം കാണാന്‍. യൂറോപ്പിലും മറ്റും ഉത്പാദന ചെലവ് വര്‍ധിച്ചു ഇന്ത്യപോലുള്ള രാജങ്ങള്‍ തേടിവരുന്നവര്‍ക്ക് നമ്മള്‍ ഒരുക്കിക്കോടുക്കുന്ന വികസനം, എല്ലാ തൊഴില്‍ നിയമങ്ങളും കാറ്റില്‍ പറത്തി, ഈ മൃഗങ്ങളെ സൃഷ്ടിച്ചു കൊടുക്കലാണ്. അല്ലാതെ ഇവരാരുംതന്നെ ഉയര്‍ന്ന തൊഴില്‍ സാഹചര്യം നമ്മുടെ നാട്ടില്‍ സൃഷ്ടിച്ചിട്ടില്ല. പിന്നെ എന്താണ് വികസനം?)
അപ്പോള്‍, നാട്ടുകാരുടെ പണം ഒരിടത്ത് കുന്നുകൂട്ടുന്നതിനെയും മണിമാളികകള്‍ ഉയരുന്നതിനെയും  വികസനം എന്ന് വിളിക്കവയ്യ. പിന്നെ എന്താണ് വികസനം? ഉത്‌പാദനക്ഷമം ആകണം വികസനം. പുതിയ തൊഴില്‍ സൃഷ്ടിക്കയാകണം; ഉള്ളവ പറിച്ചു പറിച്ചു നടുകയാകരുത്. നമ്മുടെ നാട്ടിലെ മാനുഷിക വിഭവം നമ്മള്‍ പുറം ലോകത്തേക്ക് കയറ്റി അയക്കുകയാണ്; നേരിട്ടോ അല്ലാതെയോ. ഇവിടുത്തുകാരുടെ പല വിപ്ലവകരമായ കണ്ടുപിടുത്തങ്ങളും ഉപയോഗപ്പെടുതുന്നതും ഉത്പാദിപ്പിക്കപ്പെടുന്നതും ഇവിടെ അല്ല. പുറത്താണ്. ഇവിടെയാണ് മാറ്റങ്ങള്‍ വരേണ്ടത്. ഉത്പാദിപ്പിക്കുന്നത് ഊര്‍ജമാവാം ഇലക്ട്രോണിക് ഉല്പന്നം ആകാം വാഹനങ്ങള്‍ ആകാം പുതുതായി വികസിപ്പിച്ച  ആശയങ്ങളാകാം കൃഷിയോ കാര്‍ഷിക ഉത്പന്നങ്ങളുടെ മൂല്യവര്‍ധനമോ ആകാം. ഇവിടെ കൃഷി നമ്മുടെ ആളുകള്‍ വികസനമായല്ല മാറിച്ച് കൃഷിയിടം നികത്തുന്നതാണ് നമ്മുടെ വികസന കാഴ്ചപ്പാട് എന്ന് അറിയാമെങ്കിലും അതിനെ ഖണ്ഡിക്കാന്‍ ഈ ലേഖനം മുതിരുന്നില്ല.
ഇതില്‍ നിന്ന് വ്യത്യസ്തമായി ചില നേര്‍ത്ത ശബ്ദങ്ങള്‍ മാത്രമേ നമ്മള്‍ കേള്‍ക്കാറുള്ളൂ. മുഖ്യധാരാ രാഷ്ടീയത്തില്‍ ഈ ശബ്ദത്തിനു വീര്യം പകര്‍ന്നിരുന്നത് വി എസ് ആയിരുന്നു. കുത്തകകളെ വിപ്ലവത്തിന് മുമ്പും ശേഷവും ഉള്ളവര്‍ എന്നോ, "മനുഷ്യത്തം" ഉള്ളവര്‍ ഇല്ലാത്തവര്‍ എന്ന വേര്‍തിരിവോ ഇല്ലാതെ, വികസനം എന്നാല്‍ വയല്‍ നികത്തല്‍ ആണെന്ന വിശ്വാസം ഇല്ലാതെ, അങ്ങനെ പല പുത്തന്‍ (മോഡി സ്റ്റൈല്‍ ) വികസന കാഴ്ചപ്പാടുകളും ഇല്ലാത്ത ആളായി നിലകൊണ്ടു. എന്നാല്‍, ഈ വിഷയത്തില്‍  വി എസ്സും മറുപക്ഷത്തായി. സാമ്പത്തിക നേട്ടമാണോ ( ആണെന്ന് വിശ്വസികുക പ്രയാസം) അതോ സ്വന്തം കാലത്ത് പറ്റിയ തെറ്റ് അംഗീകരിക്കാനുള്ള ഈഗോ ആണോ, മറ്റെന്തെങ്ങിലും ആണോ എന്ന് തെളിയിക്കുന്നതിലുപരി അതുണ്ടാക്കിയ ആഘാധം എത്ര വലുതാകും എന്നാണ് നമ്മള്‍ ചിന്തിക്കേണ്ടത്. മറ്റു പല രാജഭക്തരെയും പോലെ നമ്മള്‍ക്കിവിടെ വി എസ് ഭക്തരകേണ്ട കാര്യം ഇല്ല, മാത്രമല്ല ആകരുത്(അദ്ദേഹം ചെയിതിട്ടുള്ള, ചെയിതുകൊണ്ടിരിക്കുന്ന നല്ല പ്രവര്‍ത്തനങ്ങളെ വിസ്മരിക്കാതെതന്നെ.)
പെട്ടന്നുതന്നെ പിണറായി വാര്‍ത്താ സമ്മേളനം വിളിച്ചു. യുസഫ് അലിക്ക് മനുഷ്യത്വ സര്‍ട്ടിഫിക്കറ്റ് കൊടുത്തു. കോട്ട് ധാരിയായ അദ്ദേഹം കൈക്കോട്ടു എടുത്തു ഇടപ്പള്ളി തോട് കയ്യേറില്ല എന്ന് ഉറപ്പുനല്‍കി. ഈ വിഷയത്തിലെ അഭിപ്രായം എന്തുകൊണ്ട് (കോവളം കൊട്ടാരം അടക്കം ഉള്ള) മറ്റു വിഷയങ്ങളില്‍ സ്വീകരിക്കുന്നില്ല എന്ന് ചോദിക്കാതെ ചോദിച്ചു. ഈ വിഷയത്തില്‍ ഉണ്ടായ വികസന ഐക്യം മറ്റു വികസന പദ്ധധികളില്‍ തുടരണം എന്ന് വ്യവസായ മന്ത്രി പ്രതികരിച്ചു. ഇവിടെ ആണ് വി എസ് തോറ്റുപോയത്. വികസനത്തിന്‍റെ പുതിയ മുഖം സര്‍വ സ്വീകാര്യമായിരിക്കുന്നു. ഇനി ഒരു ബദല്‍ ഉന്നയിക്കാന്‍ വി എസ്സിന് പോലും സാധിക്കാത്ത അവസ്ഥകൈവന്നിരിക്കുന്നു. ഇനി ഈ വികസനത്തില്‍ "ഇടങ്കോല്‍ ഇടാന്‍" ഇനി ആരുമില്ല എന്നായിരിക്കുന്നു. ഇനി വികസനം അധിവേഗം ബഹുദൂരം പോകും.
യുസഫ് അലിക്ക് കൊച്ചി എഴുതിക്കൊടുത്തത് "താക്കോല്‍ സ്ഥാനത്തിനു" കടിപിടി കൂടുന്നവര്‍ക്ക് കുഴപ്പം ഇല്ല, ബി ജെ പി ഒന്നുംതന്നെ അറിയുന്നില്ല, മറ്റെവര്‍ക്കും ബഹുസന്തോഷം. കോവളം കൊട്ടാരം പിള്ളക്ക് കൊടുക്കുന്നതിനെ ഫാസിസം ആയി കാണാന്‍ ലീഗ് നു കഴിയില്ല, ബി ജെ പ്പിക്കു തീര്‍ച്ചയായും കഴിയില്ലല്ലോ. പിന്നെ ഇടതുവശത്തുനിന്നും വലതുവശത്തുനിന്നുംപരാതിയില്ല.വര്‍ഗീയതയില്ല ഫാസിസം ഇല്ല ന്യൂനപക്ഷ പ്രീണനം തീരെ ഇല്ല.എല്ലാവരും ഒട്ടകെട്ട്.
മൂലധനത്തിന് സ്വജാതിയോ പരജാതിയോ ഇല്ല, സ്വദേശമോ വിദേശമോ ഇല്ല, വെളുത്തവനെന്നോ കരുതവനെന്നോ ഇല്ല, ഇന്ന് ഇടതെന്നോ വലതെന്നോ ഇല്ലാതായിക്കൊണ്ടിരിക്കുന്നു.  ആകെയുള്ളത്, ഉള്ളവനും ഇല്ലാത്തവനും എന്ന വിവേചനം മാത്രമാണ് എന്ന് ഇവിടെ വ്യക്തമാകുന്നു.
ഗള്‍ഫില്‍ ഇത്തരക്കാര്‍ക്കായി(കോട്ട്ധാരികള്‍ ) പൊളിച്ചു കൊടുത്ത റോഡുകളുടെയും ട്രാഫിക്‌ സിഗ്നലുകളുടെയും വീരകഥകള്‍ പാടുന്ന പാണന്മാര്‍ ഒരുപാടുണ്ട് ഫേസ്ബുക്കില്‍. അവരോടു പാട്ട് നിര്‍ത്താതെ തുടരാനായി ആശംസിക്കുമ്പോളും ചില വരികള്‍ വിഴുങ്ങാതെ പാടാന്‍ അഭ്യര്‍ത്ഥിക്കുന്നു. ഗള്‍ഫ് നാടുകളിലെ കോട്ടില്ലാത്ത സാദാരണ മുതലാളിമാര്‍ നടത്തുന്ന പല കടകളും ഇന്ന് അടച്ചുപൂട്ടല്‍ ഭീഷണിയിലാണ് എന്ന് അവിടുത്തെ സുഹൃത്തില്‍ നിന്നും അറിയാന്‍ കഴിഞ്ഞു. "കോസ്മെറ്റിക് ലുക്ക്‌" നു വേണ്ടി ലക്ഷങ്ങള്‍ മുടക്കി കട മോടിപിടിപ്പിക്കാനാകാത്തവരുടെ കടകള്‍ അടച്ചുപൂട്ടാന്‍  തീരുമാനമെടുത്ത സമിതികളെ നിയന്ത്രികുന്നത് നമ്മുടെ നാട്ടിലെ ഈ കോട്ടിട്ട മുതലാളിമാരാണത്രേ?അതും രാജ്യസേവനം തന്നെ.
എങ്കിലും, ഈ വിഗ്രഹങ്ങളെ/ ദൈവങ്ങളെ മനസ്സില്‍ ആരാധിക്കുന്നത് നിര്‍ത്താന്‍ ജന്മനാ വിധേയത്തത്തിന് അടിമപ്പെട്ടു പോകുന്ന ഈ സമൂഹത്തിനു സാധിക്കുകയില്ല. എന്നാല്‍, പൂവും പഴവുമായും കൊടിയും തോരണവും തൂക്കിയും ഇവര്‍ക്കായി സമൂഹ പ്രാര്‍ത്ഥന നടത്താന്‍ നിങ്ങള്‍ക്ക് ലജ്ജയില്ലേ? അതോ സ്വാഭിമാനം തീരെ ഇല്ലെന്നുതന്നെ ആണോ?
ഇവിടെ മറുചോദ്യമായി ഉയരവുന്നത് പണ്ടേ ശ്രീനിവാസന്‍റെ "ഷണ്മുഖന്‍‍" മുതലാളി ചോദിച്ചിട്ടുണ്ട്, " എന്താടാ നിനക്കൊക്കെ കാശുള്ളവരെ ബഹുമാനിച്ചാല്‍???????????? " അതിനുള്ള മറുപടികള്‍ ഒരുപാടുതവണ സുരേഷ്ഗോപി പറഞ്ഞിട്ടുണ്ട്. അതെനിക്കിവിടെ പറയാന്‍ ഉദ്ദേശ്യം ഇല്ല.
Posted by Vipin Balachandran at 02:47 No comments:
Email ThisBlogThis!Share to TwitterShare to FacebookShare to Pinterest
Thursday, 28 February 2013
ടീച്ചറെ, ചോദ്യം ചോദിക്കുന്നതു നല്ലതോ ചീത്തതോ?
ഞാന്‍ ആര് എന്ന് സ്വാഭാവികമായും ഉയരാവുന്ന  ചോദ്യത്തിന് ഉത്തരം ആദ്യമേ തരട്ടെ. ഞാന്‍ ദൈവവഴി തേടുന്നവന്‍ ആണ്. അദ്ദേഹത്തെ ജീവിതവഴിയില്‍ എവിടേലും വച്ച് കണ്ടുമുടാം എന്ന് ആഗ്രഹിക്കുന്നവനാണ്.
അറിയാത്ത ദൈവത്തെ അറിയും എന്ന് പറഞ്ഞു നടക്കുന്നത് ശരിയല്ലാത്തതുകൊണ്ടാണ് ഞാന്‍ ഇപ്പോള്‍ ഒരു അവിസ്വസിയായി തുടരുന്നത്. അതു ദൈവത്തിനും നന്നായി അറിയാം. അതുകൊണ്ട് മൂപ്പര്‍ക്ക് എന്നോട് ദേഷ്യം ഉണ്ടാകാന്‍ തരമില്ല. അറിയാത്ത കാര്യങ്ങള്‍ ചോദിച്ചു മനസിലാക്കണം. അതുകൊണ്ടാണ് അറിയേണ്ടതുപോലെ അറിയുന്ന ആളുകളോട് തന്നെ ചോദിക്കാം എന്ന് കരുതിത്.
റിച്ചാര്‍ഡ്‌ ദാവ്കിന്‍സ് നെ പോലെ ഉള്ള ഒരാളുടെ ഇന്റര്‍വ്യൂവിനു താഴെ ഒരു സോദരി  ഒരു പരാമര്‍ശം നടത്തിയത് കണ്ടു. റിച്ചാര്‍ഡ്‌ ദാവ്കിന്‍സ് ദൈവത്തെ ശരിക്കും മനസിലാക്കാത്തതുകൊണ്ടാണ് അയാള്‍ അങ്ങനെ പറയുന്നത് എന്ന് സോദരി. അപ്പോഴാണ് ഞാന്‍ ഓര്‍ത്തത്‌, എനിക്കും ദൈവത്തെ ക്കുറിച്ച് വലിയ ധാരണയൊന്നും ഇല്ലല്ലോ എന്ന്. എങ്കില്‍ ആ സോദരിയോടോ അതുപോലെ "ശരിക്കും" മനസിലാക്കിയ മറ്റാരോടെങ്കിലുമോ ചോദിച്ചോ ചുളിവില്‍ ദൈവത്തെ കണ്ടെത്തിക്കലയാം എന്ന് വിചാരിച്ചു ഇറങ്ങിയതാണ് ഞാന്‍......
റിച്ചാര്‍ഡ്‌ നെ പോലുള്ളവര്‍, ഈ പറയുന്ന എല്ലാ ഗ്രന്ഥവും അതിനു പുറമേ ശാസ്ത്ര ഗ്രന്ഥങ്ങളും പിന്നെ പരിക്ഷണങ്ങളും അന്വേഷണങ്ങളും മറ്റും നടത്തിയ ശേഷമാണു ഇതിനെക്കുരിചെല്ലാം അഭിപ്രായം പറയുന്നത്. അല്ലാതെ തങ്ങളുടെ മാത്രം ഒരു ഗ്രന്ഥം കെട്ടിപ്പിടിച്ചു ഈ പോട്ടകെനട്ടില്‍ ഈ ലോകത്തിന്റെ മിനിയേച്ചര്‍ ഉണ്ട് എന്ന് പറഞ്ഞു നടക്കുകയല്ല. ലോകത്തിലെ എത്ര ശതമാനം മത പന്ധിതര്‍ മറ്റുള്ള മത ഗ്രന്ഥങ്ങള്‍ വായിച്ചുകാണും? അല്ലെങ്ങില്‍ എത്ര വിശ്വാസികള്‍ സ്വന്തം മതഗ്രന്ഥങ്ങള്‍ വായിച്ചുകാണും. എന്നിട്ട് ശരി ഏതു തെറ്റേത് എന്ന് പറയുന്നതല്ലേ അഭികാമ്യം. പോട്ടെ, സ്വന്തം മതഗ്രന്ഥം 75% literacy ഉള്ള ഇന്ത്യ രാജ്യത്ത് എത്രപേര്‍ വായിച്ചിട്ടുണ്ടാകും ? എങ്കില്‍ 30% literacy പോലും ഇല്ലാത്ത ആഫ്രിക്കന്‍ നാടുകളില്‍ എത്രപേര്‍ കാണും? ഓര്‍ക്കുക സാക്ഷരന്‍ എന്നാല്‍ സ്വന്തം പേര് കൂട്ടി വായിക്കാന്‍ അറിയുന്നവന്‍ എന്നതില്‍ കൂടുതലായി ഒന്നും അല്ല. എന്നാല്‍ ഇവരെല്ലാം വിശ്വാസികള്‍ ആണുതാനും. അപ്പോള്‍ വിശ്വാസികള്‍ വായിച്ചതിലും കൂടുതല്‍ ഈ അവിശ്വാസികള്‍ വായിച്ചുകാണും ഇവയെല്ലാം. എന്നിട്ടുമെന്തോ ഇവര്‍ക്ക് "നന്നായി" മനസിലാകുന്നില്ല.
എന്തായാലും ദൈവനിഷേധം ഇന്നും ഇന്നലെയും തുടങ്ങിയതല്ല. മനുഷ്യ പുരോഗതിയുടെ ആണിക്കല്ലുതന്നെ "ആദം" ദൈവത്തിനെ നിഷേധിച്ചതില്‍ നിന്ന് ഉണ്ടായതാണ്. അന്ന് ആദം ദൈവത്തെ അനുസരിച്ചിരുന്നെങ്കില്‍  ഒന്ന് ആലോചിച്ചു നോക്കൂ. അന്ന് ദൈവം കണ്മുന്നില്‍ വച്ച് നടന്ന ദൈവ നിഷേധത്തെ ശിക്ഷിച്ചതിനക്കാള്‍ വലിയ ശിക്ഷകളാണ് ഇന്ന് ദൈവ വിശ്വാസികള്‍ മറ്റുള്ളവര്‍ക്ക് മേല്‍ പ്രയോഗിക്കുന്നത്. മൂര്‍ത്തിയെക്കാള്‍ വലിയ ശാന്തി ഉള്ള കാലമാണ് അല്ലെ?
പിന്നെ, തന്‍റെ മതത്തില്‍ ശാസ്ത്രം പറഞ്ഞു കൊണ്ടിരിക്കുന്ന എല്ലാം മുന്പേ പറഞ്ഞിട്ടുണ്ട് എന്ന് വാദിക്കുന്നവരാണ് ഭൂരിപക്ഷവും. പക്ഷെ, ശാസ്ത്രം പറയുന്നത് വരെ അതൊന്നും ലോകം അറിഞ്ഞില്ല എന്നും ലോകത്തിനു അവയുടെ ഗുണഫലങ്ങള്‍ എത്തിയില്ല എന്നും ഏവര്‍ക്കും അറിയാവുന്നതാണ്. എങ്കിലും അതെല്ലാം ഞങ്ങള്‍ പറഞ്ഞിട്ടുണ്ട് എന്ന് അവര്‍ വീണ്ടും പറഞ്ഞുകൊണ്ടിരിക്കും. എങ്കില്‍ എന്താണ് ആ ശാസ്ത്രം എന്ന് ഒന്ന് വിശദീകരിക്കാന്‍ എതെങ്കിലും മത പണ്ഡിതന് കഴിയുമോ? അങ്ങനെയെങ്ങില്‍ ശാസ്ത്ര വിദ്യാര്‍ത്ഥിയെക്കാള്‍ ശാസ്ത്രാവബോധം ആത്മീയ വിദ്യാര്‍ത്ഥിക്ക് ഉണ്ടാകേണ്ടതാണ്.
പിന്നെ മുന്‍വിധി ആണുപോലും Dawkins നെ പോലുള്ളവര്‍ക്ക് ദൈവത്തെ മനസിലകതത്തിനു കാരണം. ബുദ്ധിയുറക്കാത്ത പ്രായത്തില്‍ തലയിലേക്ക് കുത്തിക്കയറ്റി കൊടുക്കുന്നതൊന്നും മുന്‍വിധി അല്ലായിരിക്കും. ആ കൊച്ചു മനസുകളിലേക്ക്‌ പേടിപ്പെടുത്തുന്ന ദൈവത്തെ കുത്തിയിറക്കി കൊടുക്കുന്നു. ചെയ്യാന്‍ പടുള്ളത് ഇല്ലത്തത് അങ്ങനെ പലതും. അവര്‍ക്കല്ലേ മുന്‍'വിധി ഉണ്ടാകേണ്ടത് സുഹൃത്തേ.....
എനിക്ക് ഈ മത ഗ്രന്ഥങ്ങള്‍ പറയുന്നത് മുഴുവനും അറിയുകയോന്നും ഇല്ല. കേട്ടിടത്തോളം വിവരക്കേട് മാത്രമേ അറിഞ്ഞിട്ടുള്ളൂ. പിന്നെ മുഴുവന്‍ അറിയാതെ അഭിപ്രായങ്ങള്‍ പറയരുത് എന്ന് ഒരു എതിരഭിപ്രായം പണ്ടും വന്നിരുന്നു. എങ്കില്‍ ഈ അനുകൂലിച്ചു കത്തിക്കയരുന്നവര്‍ക്ക് ഇതെല്ലാം അറിയുമോ? എങ്കില്‍ പറഞ്ഞു തരിക. എല്ലാം അറിയേണ്ടവരാണ് മത പണ്ഡിതര്‍, അവര്‍ നിവര്‍ത്തിച്ചു തരുമോ എല്ലാ സംശയങ്ങളും?
ഒരിക്കല്‍ ബസ്സില്‍ വച്ച് പരിചയപ്പെട്ടതാണ് ഗഫൂര്‍ ഇക്കയെ (പേര് ഓര്‍മയില്ല. എന്നാല്‍ പറഞ്ഞ കാര്യങ്ങള്‍ ഒന്നിടവിടാതെ ഓര്‍ക്കുന്നു. ഞാന്‍ ഗഫൂര്‍ എന്ന് വിളിക്കട്ടെ) . "ഞാന്‍ നാലാം ക്ലാസ്സ്‌ ആണ്" എന്ന് പറഞ്ഞു പരിചയപ്പെടിതിയ അയാള്‍ എല്ലാ മത ഗ്രന്ഥങ്ങളും വായിച്ചിരുന്നു. കൂടാതെ ഇടമറുകിനെയും ശ്രീനിയെയും കൊവുരിനെയും പോലുള്ള ചില അവിസ്വസികളെയും വായിച്ചിരുന്നു. അദ്ദേഹം എന്നാല്‍ ഇതിലൊന്നും പെടാത്ത മറ്റൊരു വിശ്വാസത്തെ, ദൈവത്തെ സ്വയം കണ്ടെത്തിയിരിക്കുന്നു. അദ്ദേഹത്തോടുള്ള ബഹുമാനം സൂചിപ്പിച്ചുകൊണ്ട്, മൂപ്പര്‍ ഒരു മത പണ്ഡിതനോട് ചോദിച്ച ചോദ്യം ഒന്ന് ഉദ്ധരിക്കട്ടെ.
സ്വര്‍ഗത്തില്‍ ദൈവം നമുക്കായി എല്ലാ സുഖങ്ങളും ഒരുക്കിവചിട്ടുണ്ട്. മദ്യമോഴുകുന്ന നദി, ഭോഗിക്കാന്‍ ഹൂറിമാര്‍ അങ്ങനെ എല്ലാം. എങ്കില്‍, ദൈവം പറഞ്ഞതു എല്ലാം അനുസരിച്ച് നല്ലവളായി മണ്ണടിഞ്ഞ ഒരുവള്‍ക്കായി ഹൂറന്‍മാരെ വച്ചിട്ടുണ്ടോ എന്ന്? എല്ലാമറിയുന്ന പണ്ഡിതന്‍ വാ പോളിച്ചതേ ഉള്ളൂ.
ഇതില്‍ നിന്നുതന്നെ മനസിലാക്കാം ഇതെല്ലാം മനുഷ്യ നിര്‍മിതവും വിശേഷിച്ചു പുരുഷ കേന്ദ്രീക്രിതവും ആണ് എന്ന്. ഹും, കഷ്ടം ദൈവം പോലും സ്ത്രീയെ ഒരു ലൈംഗിക ഉപകരനമായല്ലാതെ കണ്ടിട്ടില്ല. ഇവിടെ ദൈവം മദ്യം തെറ്റെന്നു പറയുന്നില്ല, വ്യഭിചാരത്തെ എതിര്‍ക്കുന്നില്ല. പിന്നെ അതെല്ലാം ഭൂമിയില്‍ മാത്രം എതിര്‍ക്കപ്പെടുന്നു. ഇവിടെ, നിരര്‍ത്ഥകവും നൈമിഷികവുമായ ഈ ഭൌമിക ജീവിതത്തില്‍ ഇതെല്ലം ത്യജിച്ചാല്‍ ശാശ്വതമായ പരലോക ജീവിതത്തില്‍ ഇതെല്ലം കിട്ടുമെന്ന് സാരം. എനിക്കൊര്‍മവരുന്നത്‌ കുട്ടിക്കാലത്തെ അമ്മയുടെ വാക്കുകളാണ്. പത്താം ക്ലാസ്സ്‌ ആണ് അവസാനത്തെ കടമ്പ. ഇന്ന് ഒന്ന് കഷ്ടപ്പെട്ടാല്‍, കളികളും ആഘോഷങ്ങളും ഉപേക്ഷിച്ചാല്‍ വരാനിരിക്കുന്നത് കളിയും ആഘോഷവും സന്തോഷവും നിറഞ്ഞ ഒരു കാലമാണ് എന്ന്. പത്തല്ല പന്ത്രണ്ടല്ല എഞ്ചിനീയറിംഗ് എത്തിയപ്പോഴും അമ്മ അതുതന്നെ പറഞ്ഞു. ഇപ്പോള്‍ ജോലി, സാമ്പത്തിക മാന്ദ്യം, കുടുംബം, കുട്ടികള്‍, അവരുടെ പത്ത്, പന്ത്രണ്ടു, അവരുടെ പ്രതിസന്ധികള്‍ എല്ലാം കഴിഞ്ഞു സ്വര്‍ഗത്തില്‍ ചെല്ലുമ്പോള്‍ മൂപ്പര്‍ നാളെ ആകട്ടെ എന്ന് പറയാതിരുന്നാല്‍ മതിയായിരുന്നു.
ഹാ കഷ്ടം. ദൈവം എന്നും പ്രലോഭനങ്ങള്‍ നല്‍കിയും ഭയം വിതച്ചും കാര്യങ്ങള്‍ സാധിക്കാന്മാത്രം മനുഷ്യതുല്യനാണ്.  ഇവിടെ ഇതെല്ലാം നിഷിധ്യം ആണ് എന്ന് പറഞ്ഞു നിയമപുസ്തകം ഇറക്കിയ ദൈവം നാളെ അവിടെയും ഇതെല്ലാം നിഷിധ്യമാണ് എന്നുപറഞ്ഞു രണ്ടാം വോള്യം അവിടെ ഇറക്കിക്കാണുമോ? അവിടെ ചെല്ലുമ്പോള്‍ അറിയാം കാര്യം.
ഹേയ്, മൂപ്പര് ചാതിക്കാന്‍ വഴിയില്ല. അവിടെ എത്തിയാല്‍ പിന്നെ സുഖം മാത്രമേ ഉണ്ടാവൂ അത്രെ!! ആഗ്രഹവും ആശാഭംഗങ്ങളും ആഗ്രഹ പൂര്‍ത്തീകരണവും ഉണ്ടായാല്‍ മാത്രമല്ലേ അനുഭൂതി ഉണ്ടാകൂ. എല്ലാം കണ്മുനില്‍ കിട്ടിയാല്‍ പിന്നെ എവിടെ ഈ വികാരങ്ങള്‍.? പിന്നെ സ്വര്‍ഗത്തിനു ശേഷം മരണമില്ല ജനനമില്ല മറ്റൊരു ലോകവും ഇല്ല. എങ്കില്‍ ഈ ഭൂമിയെക്കാള്‍ നിരര്‍ത്ഥകമല്ലേ സ്വര്‍ഗ്ഗം. അല്ല, ഒരുവന് അവിടെ ബോര്‍ അടിച്ചു ചാകാന്‍ തോന്നിയാല്‍ അതും സാധിച്ചു കൊടുക്കണ്ടേ ദൈവം? അങ്ങനെ മരിച്ചാല്‍ അയാള്‍ പിന്നെ എവിടെ പോകും? സ്വര്‍ഗ്ഗം ശരിക്കും ബോര്‍അടി ആയിരിക്കും.
പിന്നെ മറ്റൊരു നിരീക്ഷണം, ഇവിടെ അംബാനിക്ക് വരെ ഇനിയും പണം വേണം. അങ്ങനെ ഉള്ള മനുഷ്യനെ എങ്ങനെ സംതൃപ്തനാക്കും. പിന്നെ അവിടെ കണ്ട ഒരു ഹൂറിയെ രണ്ടുപേര്‍ക്ക് ഒരുമിച്ചു ഇഷ്ടപ്പെട്ടാല്‍ ഹൂറി ആരുടെ കൂടെ പോകും. അപ്പോള്‍ ഹൂറിയുടെ താല്പര്യം നോക്കുമോ? (അല്ലെങ്കിലും സ്ത്രീക്ക് ശരീരമാല്ലാതെ ഒരു മനസുകൂടെ കൊടുത്തിട്ടുണ്ടെന്ന കാര്യം എല്ലാ ദൈവങ്ങളും മറന്നു പോയിട്ടുണ്ടല്ലോ).
രണ്ടുപേര്‍ക്കും ക്ലോണിങലൂടെ അപ്പോള്‍ത്തന്നെ റെഡിയാക്കി കൊടുക്കുമോ? അങ്ങിനാണേല്‍ ദൈവം ആരായി?  (അമ്പലത്തില്‍ ശത്രുസംഹാര പൂജ ചെയിതാല്‍ ദൈവം ആര്, കൊട്ടേഷന്‍ ലീഡറോ എന്ന് പ്രസംഗിച്ച ഒരു കോളേജ് അധ്യാപകനെ ഓര്‍മവരുന്നു). പിന്നെ എന്റെ ഉള്ളിലെ പുരുഷന് മറ്റൊരു സംശയം. ഈ ഹൂറി അവിടെ ജനിച്ചു വളര്ന്നതാണോ അതോ ഭൂമിയില്‍ നിന്ന് സ്വര്‍ഗതിലെത്തി അപ്പൊയിന്റെഡ് ആണോ? രണ്ടാമത് പറഞ്ഞതാണേല്‍ സ്ത്രീക്ക് അവിടെയും രക്ഷയില്ല. പിന്നെ സ്വര്‍ഗത്തിലും പുരുഷന് ഭോഗിക്കാനും ഭോജിക്കാനും മാത്രമാണ് സ്ത്രീയും മണ്ണും മരവും മറ്റു ജീവികളും. എങ്കില്‍ അവര്‍ക്ക് സ്വര്‍ഗമായിരിക്കും ഏറ്റവും വലിയ നരകം.
എവിടെയോ കേട്ടിട്ടുണ്ട്, ഏതോ പ്രയതിനുള്ളില്‍ മരിച്ചാല്‍ സ്വര്‍ഗത്തില്‍ എത്തുമെന്ന്. ഭൂമിയിലെ പരീക്ഷണങ്ങള്‍ കഴിഞ്ഞു സ്വര്‍ഗത്തില്‍ എത്തുന്നതാണ് പരമ പുണ്യം എങ്കില്‍ പിന്നെ ചെറുപ്രായത്തില്‍ തന്നെ മക്കളെ കൊന്നുകളഞ്ഞാല്‍ പോരെ? എങ്ങനെ ചെയ്യാനാ അല്ലെ? അസൂയ അസൂയ. അല്ലേല്‍ പോട്ടെ, ഒരു കുട്ടി ചെറുപ്രായത്തില്‍ മരിച്ചാല്‍ ഈ വിശ്വാസികള്‍ ദുഖിക്കുകയല്ല സന്തോഷിക്കുകയല്ലേ വേണ്ടത്. മരണവും ജനനവും എല്ലാം ദൈവത്തിനെ ക്രിപയാകുമ്പോള്‍ മരണത്തില്‍ ഡോക്ടറെ കുറ്റം ആരോപിച്ചു കോല്ലാന്‍ പോകുന്നതെന്തിന്? മരണത്തില്‍ നിന്ന് രക്ഷ നേടാന്‍ ഈ ഓടിപ്പായുന്നത് എന്തിനാണ്? എങ്ങോട്ടാണ്?
എന്തായാലും ഞാന്‍ സ്വര്‍ഗതിലെക്കാണ് എന്ന് എനിക്കുറപ്പാണ്. ഞാന്‍ സത്യത്തിന്റെ കൂടെയാണ് എന്ന് ദൈവത്തിനു അറിയാം. അല്ലാതെ മനസിലാകാത്ത കാര്യങ്ങള്‍ മനസിലായി എന്നും കാണാത്ത കാര്യങ്ങള്‍ കണ്ട് എന്നും പറഞ്ഞു നടക്കാറില്ല ( ഒരു കുട്ടി ആകാശത്തേക്ക് നോക്കി വിമാനം എന്ന് വിളിച്ചു കൂവുമ്പോള്‍ മോശക്കാരനാകാതിരിക്കാന്‍ കൈ ചൂണ്ടി വിമാനം എന്ന് കൂടെ ആര്‍ക്കുന്ന കുട്ടികളുടെ ആ കാലം ഓര്‍മ വരുന്നു).
സംശയമുള്ളവ ഞങ്ങള്‍ ചോദിച്ചു കൊണ്ടിരിക്കുന്നു. എന്നാല്‍ എല്ലാം മനസിലയവര്‍ ഉത്തരം തരാതെ തെറിവിളിക്കുന്നു. മനസിലായത് മറ്റുള്ളവര്‍ക്ക് പകരാത്തതെന്തേ എന്ന് അവരോടു സ്വര്‍ഗ്ഗ വാതിലില്‍വച്ച് പടച്ചവന്‍ ചോദിക്കും. ഞങ്ങള്‍ക്ക് പടച്ചവന്‍ സംശയത്തിനുള്ള മറുപടി അപ്പ തരും. സത്യം പറഞ്ഞതിന് സ്വര്‍ഗത്തിലേക് ഒരു പാസ്സും. ഇപ്പറഞ്ഞ രീതിയില്‍തന്നെ ആണ് സ്വര്‍ഗമെങ്കില്‍ നരകത്തിലേക്ക് ടിക്കറ്റ് മാറ്റിത്തരാന്‍ ഞാന്‍ മൂപ്പരോട് ആവശ്യപ്പെടും, തീര്‍ച്ച.
എനിക്ക് ദൈവത്തോട് ഒരൊറ്റ പരാതിയെ ഉള്ളൂ. ഈ ലോക സത്യങ്ങള്‍ എല്ലാം താങ്കള്‍ എന്തുകൊണ്ട് തലച്ചോറിലേക്ക് default ആയി set ചെയിതു തന്നില്ല. വിശക്കുമ്പോള്‍ കരയാനും പ്രണയം, വേദന, ഉപ്പു, രസം, നിറങ്ങള്‍., ശബ്ദം, അങ്ങനെ പലതും പോലെ ഇതും default ആയി എല്ലാവര്‍ക്കും ഒരേപോലെ കൊടുത്തിരുന്നെങ്കില്‍ എനിക്കും ഇതെല്ലം മനസിലായേനെ. ഇവിടിപ്പോള്‍ പ്രാര്‍ത്ഥിക്കാനും പ്രത്യകം സ്ഥലവും അതിനു ഇടനിലക്കാരും ഉണ്ട്. പിന്നെ എനിക്കറിയാവുന്ന ഒരു ഭാഷയിലും അങ്ങ് ഒന്നും എഴുതിയ്ട്ടില്ല. പിന്നെ ഞാന്‍  എങ്ങനെ മറ്റുള്ളവരെ വിശ്വസിക്കും. പറഞ്ഞു തന്നവര്‍ എല്ലാം മണ്ടത്തരങ്ങളാണ് പറഞ്ഞു തരുന്നത് എന്നും തോന്നുന്നു. അപ്പോള്‍ ഒരു വിശ്വാസി ആകാത്തതിനു  അങ്ങ് എന്നെ ഒരിക്കലും കുറ്റപ്പെടുത്തരുത്. പിന്നെ ഇവിടെ ഒരുപാടു വ്യത്യസ്ത ദൈവങ്ങളെ ഓഫര്‍ ചെയ്യുനവ്ര്‍ ഉണ്ട്. അതില്‍ ഏതാണ് ഞാന്‍ തുടരേണ്ടത് എന്ന് ഒന്ന് പറഞ്ഞുതരണം. "എന്റെ വീട്ടുകാര്‍ തുടരുന്നത്" എന്നാണ് ഉത്തരമെങ്കില്‍,  തെരുവില്‍ പിറക്കുന, ആരും എടുത്തു വളര്‍ത്താത്ത ഒരുവന്‍ ആരെ സ്വീകരിക്കും?
ഇനി മതേതര വാദികളുടെകൂടെ ശ്രദ്ധക്ക്, ഇത് ഞാന്‍ ഒരു ദൈവത്തെയും പ്രത്യേകിച്ച് ഉദ്ദേശിച്ചു ചോടിച്ചവയല്ല. ഇനിയും ഒരുപാടു സംശയങ്ങള്‍ ഉണ്ടുതാനും. ദൈവത്തെ തിരിച്ചറിഞ്ഞ ആര്‍ക്കും മറുപടി തരാം. ഇനി ഇതില്‍ പറയാത്ത ദൈവം ഉള്ള  ആള്‍ക്കാര്‍ക്കും മറുപടി പറയാം. പിന്നെ എന്റെ അറിവില്ലായ്മയെ പരിഹസിക്കുകയോ ശിക്ഷിക്കുകയോ അരുത്. അത് പാഠം അറിയാത്തതിനു അദ്ധ്യാപിക വിദ്യാര്‍ത്ഥിയെ തല്ലുന്ന പോലുണ്ടാകും. കുട്ടിക്ക് പാഠം മനസിലാക്കാത്തത്‌ ടീച്ചര്‍ തൃപ്തികരമായി പഠിപ്പിക്കാന്‍ കഴിയാത്തതുകൊണ്ടോ ശ്രമിക്കാത്തത്കൊണ്ടോ രണ്ടുമല്ലെങ്കില്‍ ടീച്ചര്‍ക്ക് തന്നെ പാഠം മനസിലാകാത്തത് കൊണ്ടോ ആണ്. അതിനു ടീച്ചര്‍ കുട്ടിയെ തല്ലുന്നതിലെ ബാലിശത ആലോചിച്ചു നോക്കൂ. പരാജയതിനോടുള്ള അസഹിഷ്ണത. അതുകൊണ്ട് ഞാന്‍ ചോദ്യം ഉന്നയിച്ചു കഴിഞ്ഞു. ഇനി ഉത്തരം തരേണ്ടത്‌ അറിവുള്ളവരുടെ ഉത്തരവാദിത്തം ആണ്.
അപ്പോള്‍ വേണ്ടും ചോദിച്ചോട്ടെ, ചോദ്യം ചോദിക്കുന്ന കുട്ടിയെ മോശം കുട്ടി എന്ന് ഒരു നല്ല ടീച്ചര്‍ വിളിക്കുമോ?
( ഇതും സാപിയന് വഴിതെറ്റി വന്ന ഒരു കത്താണ്. ഞാന്‍ എന്റെ സുതാര്യത നിലനിര്‍ത്താന്‍ ഇതും ഇവിടിട്ടൂ എന്നെ ഉള്ളൂ......അല്ലാതെ ഞാനാളല്ലേ)
Posted by Vipin Balachandran at 09:53 No comments:
Email ThisBlogThis!Share to TwitterShare to FacebookShare to Pinterest
Friday, 25 January 2013
കമലഹാസന്‍ വീണ്ടും വിജയിച്ചിരിക്കുകയാണ്. ഒരു കലാകാരന്‍ തന്‍റെ സൃഷ്ടിയിലൂടെ തനിക്കു പറയാനുള്ളത്, കാണിക്കാനുള്ളതു കാണികളില്‍ എത്തിക്കുകയാണ് ചെയ്യുന്നത്. എന്നാല്‍ സ്വന്തം സൃഷ്ടി ആസ്വാദകരില്‍ എത്താതെതന്നെ പറയാനുള്ളതും കാണിക്കാനുള്ളതും ലോകത്തിനു കാണിച്ചു കൊടുത്തിരിക്കുന്നു. ഒരുപക്ഷെ ആ ചിത്രം കാണാന്‍ ഇടയില്ലാത്ത അനേക ലക്ഷത്തിലേക്ക് കൂടി അത് എത്തിച്ചിരിക്കുന്നു. അതെ, വിശ്വം ഇത്രയും ഭീകരരൂപിതന്നെ.
തമിഴ്നാട്ടിലെ ചില തീവ്രവാദ സംഘടനകളുടെ എതിര്‍പ്പിനെ മാനിച്ചു മുഖ്യമന്ത്രി അവിടുത്തെ പ്രദര്‍ശനം ദിവസങ്ങളോളം തടഞ്ഞിരിക്കുകയാണ്. ഇവിടെ കേസിനുപോകേണ്ട ആവശ്യം പോലും ഇല്ല എന്ന് ഇവിടുത്തെ തീവ്രവാദികള്‍ക്ക് നന്നേ അറിയാം. അവര്‍ എല്ലാത്തിലും വലിയതായി വിശ്വസിക്കുന്ന കായിക ബലം കൊണ്ട് അത് നേടിയെടുത്തു. പ്രദര്‍ശിപ്പിക്കുന്ന തീയേറ്റര്‍ കളെ ഭീഷണിപ്പെടുത്തി എളുപ്പം കാര്യം സാധിച്ചു.
ഓര്‍ക്കണം, ഇന്ത്യയില്‍ ഒരു ജനാധിപത്യ ( എന്ന് പറയപ്പെടുന്ന) ഗവണ്മെന്റ് ഉണ്ട്. അതിനു ഒരു നിയമാവലിയും നിയമ വ്യവസ്ഥയും ഉണ്ട്. കീഴില്‍ സിനിമകളെ നിയന്ത്രിക്കാന്‍ സെന്‍സര്‍ ബോര്‍ഡ് എന്ന ഒരു സ്ഥാപനവും ഉണ്ട്. ആ രീതിയില്‍ പുറത്തിറങ്ങിയ ഒരു സിനിമ പ്രദര്‍ശിപ്പിക്കാന്‍ ഉള്ള സ്വാതന്ത്യം പോലും ഇല്ലെങ്കില്‍ ഇത് ഭീകരത അല്ലാതെ എന്താണ്? ഒരു ജനാധിപത്യ രാജ്യത്ത്, അതിലെ സാക്ഷരരുടെ നാട്ടില്‍  ഇതാണ് അവസ്ഥയെങ്ങില്‍ ചുറ്റുമുള്ള മറ്റു രാജ്യങ്ങളിലെ അവസ്ഥ എന്തായിരിക്കും എന്ന് ഊഹിക്കാവുന്നതാണ്. അതെ, അതീ ചിത്രം കാണാതെ കാണിച്ചു തന്നിരിക്കുന്നു. വിശ്വത്തിന്റെ വികൃതമായ രൂപം.
ഇത് ഒരു അത്ഭുതമേ അല്ല. ഒറ്റപ്പെട്ട സംഭവവും അല്ല. ഗലീലിയോ ഭൂമി ഉരുണ്ടതാണ് എന്ന് പറഞ്ഞപ്പോള്‍ ഇത് സംഭവിച്ചു.  ബ്രുണോ സൂര്യനെ നക്ഷത്രം എന്ന് വിളിച്ചപ്പോള്‍, എം എഫ് ഹുസൈന്‍ ചിത്രം വരച്ചപ്പോള്‍ , സല്‍മാന്‍ റുഷ്ദി നോവല്‍ എഴുതിയപ്പോള്‍, തസ്ലിമ നസ്രിന്‍ കഥയെഴുതിയപ്പോള്‍, മതമില്ലാത്ത ജീവന്‍ കണ്ടപ്പോള്‍, കാര്‍ടൂണ്‍ വരച്ചപ്പോള്‍, ഫേസ്ബുക്ക് ലൈക്‌ ചെയിതപ്പോള്‍, സനല്‍ ഇടമറുക് മലിനമായ ഹോളി വാട്ടര്‍ കാണിച്ചു തന്നപ്പോള്‍, ഇപ്പോള്‍ കമലഹാസന്‍ വിശ്വരൂപം കാണിച്ചുതരാന്‍ ശ്രമിച്ചപ്പോള്‍. .ഇതിനെല്ലാം  ഈ തീവ്രവാദികള്‍ മറുപടി തന്നന്നു. കൊലപതകങ്ങളായി, നാടുകടതലുകളായി, ഊരുവിലക്കുകളായി, തടവുകളായി, കലാപങ്ങള്‍ ആയി. ഇതും അവസാനതെതല്ല. ഇനിയും സംഭവിച്ചുകൊണ്ടിരിക്കും. ഇതിനിടയില്‍ സംഭവിച്ചത് എത്രയോ അധികം.
അഫ്ഘാനില്‍ ചരിത്രത്തിന്റെ ഓര്‍മ്മപ്പെടുത്തലുകളായ ബുദ്ധ ശില്പങ്ങള്‍ തകര്‍ത്ത അവര്‍ അധികം വൈകാതെതന്നെ ഒരു കാഴ്ചകൂടി കാണിച്ചുതരും. ഈജിപ്തില്‍ ഉള്ള ചില സുഹൃത്തുകളുടെ സന്ദേശങ്ങള്‍ ശരിയാണെങ്കില്‍ പിരമിഡ് പൊളിക്കുന്നത് എങ്ങനെ എന്ന് കാണാന്‍ ഈ തലമുറയ്ക്ക് ഭാഗ്യം സിദ്ധിക്കുമായിരിക്കും. സൃഷ്ടിച്ചത് ഒരു അദ്ഭുതമായി തുടരുമ്പോളും.
സര്‍വശക്തനും കരുണാമയനും സര്‍വവ്യപിയും മറ്റെന്തെല്ലാമോ ആയ ദൈവം ഉള്ളവരെ, സര്‍വവിജ്ഞാനകോശം ആയ മത ഗ്രന്ഥങ്ങള്‍ ഉള്ളവരെ, സ്വത്തും ആളും രാഷ്ട്രീയ ദല്ലാളന്മാരും ഉള്ളവരെ നിങ്ങള്‍ക്കെന്തിനാണ്‌ ഇതൊന്നും ഇല്ലാത്ത ഞങ്ങളെ പേടി. അതോ ഇതെല്ലാം ഉള്ളതിന്റെ ധാര്‍ഷ്ട്യമോ? ഈ സര്‍വശക്തനു സനലിനെയും കമലഹാസനെയും പേടിയോ? കരുണാമയന് ഗലീലിയോടും ബ്രുനോയോടും പകയോ? സര്‍വവ്യാപിക്ക് ഹുസൈനെയും സല്മാനെയും തസ്ലിമയെയും നാടുകടത്താന്‍ താന്‍ വ്യാപരിചിട്ടില്ലാത്ത ഇടം ഏതാണ്? സര്‍വ്വവിജ്ഞാനകോശം വെറും ഒരു പാഠപുസ്തകത്തിന്‌ മുന്പില്‍ തോറ്റുപോയോ?
ഇതിനെല്ലാം അവര്‍ക്ക് ന്യായങ്ങള്‍ ഉണ്ടായിരുന്നു. വികാരത്തെ വ്രണപ്പെടുത്തി. അതായിരുന്നു കാരണം. എന്തെ ഇവര്‍ക്കുമാത്രമേ വികാരം ഉള്ളോ? ഇവിടെ സ്വൈര ജീവിതം നയിച്ചിരുന്ന മേല്പ്പരഞ്ഞവര്‍ക്കോ അവര്‍ക്കോപ്പമുള്ളവര്‍ക്കോ ഈ വികാരങ്ങള്‍ ഇല്ലേ? ദിവസവും അവരുടെ ദേവാലയങ്ങളില്‍ നിന്ന് വരുന്ന ശബ്ദങ്ങള്‍, തെരുവീഥികളില്‍ വച്ചുനടക്കുന്ന പ്രഭാഷനങ്ങള്‍, പോസ്റ്ററുകള്‍, കൊടികള്‍‍, തോരണങ്ങള്‍, കഥകള്‍, പാട്ടുകള്‍, ചിത്രങ്ങള്‍, രാത്രിപോലും ഉറക്കം അനുവദിക്കാതെ നടത്തുന്ന പേക്കൂത്തുകള്‍; ഇടെല്ലാം ഞങ്ങളുടെ ആരുടേയും വികാരത്തെ വ്രണപ്പെടുത്താറില്ലേ? അതോ ഞങ്ങള്‍ക്ക് വികാരം ഇല്ലഞ്ഞിട്ടാണോ? അല്ല, വികാരത്തിനോപ്പം അല്പമെങ്കിലും വിവേകം ഉള്ളത് ഒന്നുകൊണ്ടു മാത്രമാണ്.
ഒന്ന് ചോദിച്ചോട്ടെ, നിങ്ങള്‍ എന്തിനാണ് പരസ്പരം പോരടിക്കുന്നത്. നിങ്ങള്‍ക്കിടയില്‍ ഒരു വേര്‍തിരിവ് കാണാന്‍ ഞങ്ങളുടെ കണ്ണുകള്‍ക്കാകുന്നില്ല.
ഇക്കൂട്ടത്തില്‍ ആരും വിട്ടുപോയവന്റെ തലയരിയാന്‍ പറഞ്ഞിട്ടില്ല. സ്വന്തം താല്പര്യങ്ങള്‍ക്കായി സ്വന്തക്കാരന് വോട്ട് ചെയ്യാന്‍ പറഞ്ഞു ലേഖനം ഇറക്കി രാഷ്ടീയത്തെ മലീമാസമാക്കാറില്ല. തെരുവിലറങ്ങി അന്യര്‍ക്കില്ലാത്ത അവകാശങ്ങള്‍ക്കുവേണ്ടി കടിപിടി കൂടാറില്ല. തെരുവുകള്‍ യുദ്ധക്കളം ആക്കിയിട്ടില്ല. ജീവന്‍ അഗ്നിക്കിരയക്കിയിട്ടില്ല. യുദ്ധങ്ങള്‍ക്ക് ആഹ്വാനം ചെയിടിട്ടില്ല. പള്ളികള്‍ പോളിച്ചിട്ടില്ല. അമ്പലങ്ങള്‍ കെട്ടിയിട്ടില്ല. അധികാരസ്ഥാനങ്ങളില്‍ കയറിക്കൂടി ധനാപഹരണം നടത്തിയിട്ടില്ല. സ്ഥലം കയ്യേറിയിട്ടില്ല. സ്വത്തു സമാഹാരിച്ചിട്ടില്ല. ഇനി അതിനുട്ടു ശ്രമിച്ചാല്‍ അവരുടെ കൂടെ പോകാന്‍ ആളെ കിട്ടുകയും ഇല്ല. കാരണം അവര്‍ ബുദ്ധിയും വികാരങ്ങളും പണയം വെച്ചിട്ടില്ല.
അതുകൊണ്ടുതന്നെ ബലമില്ലാത്ത ആശയങ്ങളെ സംരക്ഷിക്കാന്‍ ആയുധം ഉപയോഗിക്കേണ്ടിവരുന്നു. കഴമ്പില്ലാത്ത ഗ്രന്ഥങ്ങളെ സംരക്ഷിക്കാന്‍ മറ്റുള്ളവ നിരോധിക്കെണ്ടിവരുന്നു. വെട്ടിപ്പിടിച്ച സ്വത്തുക്കള്‍ സംരക്ഷിക്കാന്‍ അധികാരം കയ്യടക്കേണ്ടി വരുന്നു.
തിരിച്ചു ഇവയെല്ലാം സംരക്ഷിക്കാന്‍ അവ പരസ്പരം ഉപയോഗിക്കുന്നു.
പിന്നെ എന്താണ് മേല്പ്പരഞ്ഞവര്‍ ചെയ്യുന്ന കുറ്റം? അവര്‍ വികാരങ്ങളെ വ്രണപ്പെടുത്തിക്കൊണ്ടേയിരിക്കുന്നു. കാരണം അവരിലെ മനുഷ്യന്‍ നിയമങ്ങള്‍ ദൈവ നിഷ്കര്‍ഷയാല്‍ അനുസരിക്കുന്നവനല്ല. അവനിലെ നന്മകള്‍ മത ഗ്രന്ഥങ്ങള്‍ പഠിപ്പിച്ചവയല്ല. അവനിലെ നീതിബോധം പുരോഹിതര്‍ ഉപദേശിച്ചു തന്നവയല്ല. അവന്റെ എല്ലാം അവന്‍ ആര്‍ജിച്ചവയാണ്. അവനിലെ യുക്തിയും ശാസ്ത്രബോധവും മറ്റൊരുവന് പണയം വച്ചവയല്ല.
തെരുവുകള്‍ക്ക്‌ ചോരകൊണ്ട് ചായം തേക്കുകയല്ലാതെ നിങ്ങള്‍ക്ക് ഹുസൈന്‍ പകര്‍ത്തിയ നിറങ്ങള്‍ക്ക് പകരം വക്കാനാകുമോ? ശരീരങ്ങളില്‍ വിഷം കുത്തിവെക്കുകയല്ലാതെ ശാസ്ത്ര സത്യങ്ങള്‍ ലോകത്തിനു പകരാന്‍ കഴിയുമോ? വൈര്യനിര്യാതന ആശയങ്ങള്‍ പുലംബുകയല്ലാതെ സല്‍മാനേപ്പോലെയോ തസ്ലിമയെപ്പോലെയോ കഥകള്‍ പറഞ്ഞുതരുവാന്‍ കഴിയുമോ? രാഷ്ട്രീയസ്വാധീന ശക്തി കാണിക്കുകയല്ലാതെ സനലിനെപ്പോലെ സത്യം ജനങ്ങള്‍ക്കുമുന്പില്‍ കാണിച്ചുതരുവാന്‍ പറ്റുമോ?
പൊളിക്കുകയും തകര്‍ക്കുകയും അല്ലാതെ പിരമിഡോ ഒരു ശില്പമെങ്കിലുമോ സൃഷ്ടിക്കാന്‍ കഴിയുമോ?
വേണ്ട......കമലഹാസനെപ്പോലുള്ളവര്‍ വര്‍ഷങ്ങളായി ആളുകളെ ആനന്ദിപ്പിക്കുന്നപോലെ, ഒരു നിമിഷമെങ്കിലും ഒരാളിലെങ്ങിലും ആനന്ദം നിറക്കാന്‍ പറ്റുമോ? തകര്‍ക്കലിന്‍റെതല്ലാത്ത ഒരാനന്ദം; സൃഷ്ടിപരമായ ഒരു പരമാനന്ദം.
(സാപിയന് ഭൂമിയില്‍ നിന്ന് ഏതോ ബുധിശൂന്യന്‍ അയച്ച കത്ത്....നിങ്ങള്‍ ഇതൊന്നും വിശ്വസിക്കണ്ട.....ഓന്‍ മറ്റേ പാര്‍ടിയാാാാാ )
Posted by Vipin Balachandran at 12:56 No comments:
Email ThisBlogThis!Share to TwitterShare to FacebookShare to Pinterest
Subscribe to: Posts (Atom)
View my complete profile
HELL ABOVE THE HILL
Sapien (I). Simple theme. Powered by Blogger.